其實政府同地產商贊助嘅專家智庫一直話收回棕地好貴、貴過填海好多，都係引用緊收回新界農地嘅最高補償價——甲級農地每呎1,348.8元，去同填海最樂觀（但亳無基礎）嘅每呎1,300元估價比較，然後得出收棕地比填海貴嘅結論。但哩種講法完全係欺騙市民。
收回新界農地嘅特惠補償制度實際上分了甲、乙、丙、丁四個級別，分級原則主要按地價、與新市鎮／新發展區的距離、以及土地發展潛力而定。甲級係最接近新市鎮、交通一般最方便、市場價值最高嘅地段，其次為乙級，但不少丙級地段仍有道路通達。是次綠色和平嘅研究就發現，政府未有發展計劃嘅1,030公頃棕地當中，有836公頃為私人地（需要收地發展），而當中逾半（433公頃）位於丙級地段，收地價格只係每呎562元，只及甲級呎價嘅四成！而家政府用甲級價去估算收回所有棕地嘅成本，必然係極度誇大了。
研究並指出，若以甲級價錢收回所有現時甲級地段內、以及新界北新發展區內*嘅私人棕地（共246公頃）、加上乙級地段嘅私人棕地（52公頃）、及夾雜於這些地段內嘅棕土官地（85公頃），這合共383公頃土地只需花404.5億已可收回，重新整全規劃作公共用途。參考離島或赤柱等鄉村式公屋設計，以3.6倍住用地積比發展約12層嘅公營房屋，呢383公頃嘅土地就可興建19.2萬伙公屋，比整個明日大嶼號稱可提供嘅10-18萬伙公營房屋更多！
由於甲、乙級棕土嘅地理位置較接近新市鎮，部份棕土場更是大片相連，甚至適合以高密度發展，呢個研究估算以3.6倍地積比發展已係非常保守，而其餘位於丙、丁級地段嘅棕土發展潛力仍未計在內。